text: Psykiatere: John Knudsen er farlig
  21 september 2010 kl. 12.35
  John Knudsen, der sidste år slog en kvinde ihjel i Haderslev, er normalt begavet og ikke sindssyg. Men han er farlig, lyder konklusionen.
  Den 44-årige Kirsten-morder, John Knudsen er farlig og risikoen for, at han igen vil begå en voldelig seksualforbrydelse, er stor. Det konkluderer de psykiatere, der har undersøgt John Knudsen, mens han har siddet varetægtsfængslet.
  John Knudsen har tilstået drabet på den 52-årige Kirsten Bay Andersen i Haderslev sidste år, og sagen mod ham kører i disse dage ved Retten i Sønderborg.
  
  Trang til børneporno
  Han har ikke selv kunnet give nogen forklaring på, hvorfor han en sen nat overfaldt en helt tilfældig kvinde på vej hjem fra byen, holdt hende indespærret på sin båd i næsten 30 timer, hvor han mishandlede hende seksuelt, indtil han til sidst kvalte hende og smed hende i Haderslev Fjord bundet til en blyklods.
  Ifølge lægerne skete overfaldet og drabet på John Knudsen ikke, fordi han var sanseløst beruset - en såkaldt patologisk rus. De har heller ikke fundet noget i hans barndom, der kan afsløre, hvorfor han har en stærk seksuel trang. 
  En trang, som også omfatter massive mængder af porno - herunder børneporno - hårdhændet sex og lyst til at fotografere sig selv og andre i seksuelle situationer.
  
  Kræver lang fængselsstraf
  Han er ifølge lægerne normalt begavet og ikke sindssyg. Ikke desto mindre er risikoen for, at John Knudsen i fremtiden kan finde på noget lignende stor, mener psykiaterne og retslægerådet.
  - Der er en ikke ubetydelig måske endog nærliggende risiko for fremtidig ligeartet kriminalitet, konkluderer retslægerådet i sin rapport blandt andet med henvisning til at John Knudsen allerede i 2005 blev dømt for en voldtægt.
  Retslægerådet anbefaler, at John Knudsen idømmes forvaring, men anklageren i sagen, statsadvokat, Jan Reckendorff, afslørede tirsdag, at han ikke vil kræve forvaring.
  I stedet vil han kræve en så lang fængselsstraf, at straffen i sammenligning vil blive lige så hård som forvaring.
  